יחיאל לייטר

יחיאל מיכאל לייטר (נולד ב-1 באוקטובר 1959, כ"ח באלול ה'תשי"ט) הוא שגריר ישראל בארצות הברית. ללייטר תואר של דוקטור לפילוסופיה ולפני מינויו לשגריר היה מרצה לפילוסופיה, עמית בכיר במרכז שלם, וחבר דירקטוריון של חברת נמלי ישראל.

ביוגרפיה
לייטר נולד ב-1959 בסקרנטון שבפנסילבניה להוריו נתן צבי (בן ר' משה) וחנה. לייטר גדל בבית ציוני דתי, והושפע מספרו של מנחם בגין, "המרד", שהיה גורם מדרבן לעלייתו לישראל ולמעורבותו בליכוד.

השכלה
בשנת 1978 עלה לישראל. הוא הצטרף לישיבת הסדר בקריית ארבע, בה למד עד 1984 והוסמך לרבנות. במהלך תקופה זו התגייס לצה"ל, שירת כחובש קרבי בתותחנים והשתתף במלחמת שלום הגליל.

ללייטר תואר ראשון במדעי המדינה מ-State University of New York, תואר ראשון נוסף במשפטים ממכללת שערי משפט, שבמהלך לימודיו עבד כיועץ עצמאי לחברות, ארגונים ועמותות, ותואר שני ביחסים בינלאומיים מ-Salve Regina University. את עבודת הדוקטורט שלו בפילוספיה פוליטית עשה באוניברסיטת חיפה בהנחיית פניה עוז זלצברגר בנושא "ההבראיזם הפוליטי של ג'ון לוק בחיבורו 'המסכת הראשונה על הממשל המדיני'. המחקר הפוסט דוקטורט שלו על התיאורה הפוליטית של ג'ון לוק פורסם בהוצאת - Cambridge University Press.

קריירה
בשנת 1984 נמנה עם ראשוני המתיישבים באדמות ישי שבחברון עם משפחתו. באותה תקופה החל ללמד במספר מכונים תורניים בירושלים כדוגמת מכון מאיר, מכון אורה ומכון גולד. בשנת 1986 הקים את "קרן חברון" ובשנים 1989–1992 שימש כיו"ר ועד היישוב היהודי בחברון.

בשנת 1992 הקים את דסק חו"ל של מועצת יש"ע ועמד בראשו בשנים 1992–1996, בצמוד לאריאל שרון. בשנים לאחר מכן שימש כיועץ ללימור לבנת והקים את קרן "One Israel Fund".

בשנת 2000 היה ממקימי ארגון "One Jerusalem"  שניהל את המאבק נגד חלוקת ירושלים במסגרת הסדר מדיני שניסה ראש הממשלה אהוד ברק לקדם בוועידת קמפ דייוויד.

בשנת 2001 מונה לראש המטה של לימור לבנת שמונתה לשרת החינוך.

בשנת 2002 זכה במכרז לראשות אגף קשרי חוץ של משרד החינוך ובשנת 2003 זכה במכרז למשרת משנה למנכ"ל המשרד, שבה כיהן עד 2004.

בשנת 2004 מונה לראש מטה שר האוצר בנימין נתניהו, משרה בה כיהן עד סוף כהונתו של נתניהו ב־2005. בתקופה זו שילם לייטר בכרטיס האשראי האישי שלו את טיסות בניו של נתניהו לאנגליה, במסגרת פרשת ביביטורס.

בשנת 2006 הצטרף אל המרכז הירושלמי לענייני ציבור ומדינה כחוקר מדיניות בכיר, ייסד את המחלקה למדיניות ציבורית והקים את האתר בעברית.

ב-2008 התמודד בבחירות המוקדמות לרשימת הליכוד לכנסת ה-18 ונבחר למקום ה-42.

בדצמבר 2011 מונה לחבר בדירקטוריון חברת נמלי ישראל ובהמשך שימש יו"ר בפועל של חברת נמלי ישראל לפיתוח ונכסים ועמד בראש ועדת כספים. במקביל הוא היה חבר דירקטוריון "החוויה הישראלית" וחבר המועצה להנצחת זכרו של בנימין זאב הרצל.

בשנת 2015 הקים את חברת ורסטה לייעוץ מדיני פרטי. היה יועצו ומנהל פרויקטים ראשי של הוראסיו קארטס, נשיא פרגוואי.
קודם למינויו כשגריר היה לייטר מרצה לפילוסופיה ב, עמית מחקר במרכז שלם ושימש כיועץ אסטרטגי למספר ארגונים, בהם פרויקט שילה הקדומה.

בין השנים 2015 - 2023 ניהל את המרכז הירושלמי לענייני ציבור ומדינה, יזם את דיאלוג ים סוף בשיתוף משרד החוץ של אתיופיה (שחיבר בין מדינות מזרח אפריקה למפרץ), שימש חוקר בפורום שילה, והוביל פרויקט מטעם המשרד לנושאים אסטרטגיים למאבק ב־BDS. כמו כן, שימש יועץ אסטרטגי לקמפיין נשיאותי בליבריה, שבסיומו נבחר המועמד לנשיא.

כתב מספר ספרים, מאות מאמרים ומקיים בלוג דו-שבועי בענייני השעה. לייטר הוא בעל טור שבועי בעיתון "ישראל היום".
לייטר הוא עמית בכיר בפורום קהלת.

שגריר ישראל ה-20 בארצות הברית
ב-24 בינואר 2025 החל לכהן כשגריר ישראל בארצות הברית.

בפברואר 2025, בפגישה עם ארגונים יהודיים, האשים לייטר את מצרים בהפרת הסכם השלום באמצעות בניית בסיסים צבאיים בסיני שנועדו לפעולות התקפיות. עם זאת, ימים ספורים לאחר מכן הבהירו בכירים בצה"ל כי הפרסומים על התעצמות מצרית בסיני אינם נכונים, וכי הם אינם שוללים את האפשרות שגורמים קטריים עומדים מאחורי הפצתם, במסגרת ניסיון להחליש את מעמדה של מצרים כמתווכת במשא ומתן להשבת החטופים.

במאי 2025, בריאיון לערוץ טלוויזיה שמרני בארצות הברית, תקף לייטר את מבקריו של נתניהו ואת מערכת המשפט הישראלית בשל משפט נתניהו. בעקבות כך, מנכ"ל משרד החוץ עדן בר טל אמר שיזמין את לייטר לשימוע בהנחיית נציבות שירות המדינה.

חיים אישיים
לייטר גרוש ואב לשמונה. לייטר התגורר עם משפחתו בעלי שבבנימין ועבר לאלון שבות. בנו, רס"ן משה ידידיה לייטר, בעברו מפקד פלגה ביחידת שלדג, נהרג במלחמת חרבות ברזל בעת שפיקד על פלוגה של גדוד 697 בעוצבת חצי האש במהלך הלחימה בבית חאנון.

הוא מקורב למשפחת פאליק.

מספריו

 למשוך בידית הבלימה, הוצאת ספריית בית-אל, 1993
 בין ייאוש לתקווה : עמדת הציבור הישראלי ביחס למערכת החינוך, ירושלים 2006
 עמדת תצפית : פרשנות ציונית על ענייני השעה, הוצאת גפן, 2008
 A Peace to Resist: Why the Rabin-Arafat Deal Must Be Stopped, and How It Can Be Done, (1993)
 (1994)Crisis in Israel - A Peace Plan to resist, Shapolsky Publishers, Inc, באותו השם תורגם לרוסית בירושלים (1995).
 (1999), Israel at the cross-roads: The view from the hills of Judea and Samaria

 קישורים חיצוניים 

 ד"ר יחיאל לייטר באתר חברת נמלי ישראל


הערות שוליים

קטגוריה:אמריקאים ילידי פנסילבניה
קטגוריה:פעילי הליכוד
קטגוריה:בעלי טור ישראלים
קטגוריה:עולים בשנות ה-1970
קטגוריה:פקידים במשרדי ממשלת ישראל
קטגוריה:בעלי תואר דוקטור מאוניברסיטת חיפה
קטגוריה:חוקרי מדע המדינה ישראלים
קטגוריה:דירקטורים ישראלים
קטגוריה:עלי: אישים
קטגוריה:היישוב היהודי בחברון: אישים
קטגוריה:סגל הקריה האקדמית אונו
קטגוריה:בוגרי ישיבת ניר קריית ארבע
קטגוריה:ישראלים ילידי ארצות הברית
קטגוריה:סקרנטון: אישים
קטגוריה:אבות שכולים: חללי צה"ל
קטגוריה:אלון שבות: אישים
קטגוריה:שגרירי ישראל בארצות הברית
קטגוריה:חיילי חיל התותחנים במלחמת לבנון הראשונה
קטגוריה:משפחת לייטר
קטגוריה:ישראלים שנולדו ב-1959